BG Официален вестник на Европейския съюз C 219/7

Окончателен доклад на служителя по изслушването по дело COMP/E-1/38.113 — Prokent/Tomra

(съгласно членове 15 и 16 от Решение 2001/462/ЕО, ЕОВС на Комисията от 23 май 2001 г. относно мандата на служителите по изслушването в някои производства по конкуренция — ОВ L 162, 19.6.2001 г., стр. 21)

(2008/C 219/09)

Настоящото производство е резултат от жалбата, подадена от предприятие Prokent AG срещу Tomra Group на 26 март 2001 г. (1). Първоначално жалбата се отнасяше за случай на злоупотреба с господстващо положение от страна на Tomra на пазара на т.нар. автомати за прием на амбалаж и свързани с тях продукти, по-специално оборудване за техническо помещение, за възпрепятстване на пазарния достъп на конкурентите.

Комисията счете, че съгласно член 56 от Споразумението от ЕИП тя е компетентна по този случай (2), и започна разследване. След това Комисията заключи, че Tomra е предприятие с господстващо положение както в ЕС, така и на територията на държавите от ЕАСТ, и че проявява дискриминационно поведение в противоречие с член 82 от Договора за ЕО и член 54 от Споразумението за ЕИП в няколко държави-членки на ЕС. Комисията установи, че Tomra е прилагала тази стратегия, по-специално чрез споразумения за изключителност, количествени ангажименти и схеми за отстъпки.

В съответствие с това на 1 септември 2004 г.. Комисията направи Изложение на възраженията, което обхваща главно политиката и практиките на Tomra до началото на 2003 г. (3) Изложението на възраженията беше адресирано до: i) Tomra Systems ASA; ii) Tomra Europe AS; iii) Tomra Systems BV; iv) Tomra Systems GmbH; v) Tomra Buttikksystemer AS; vi) Tomra System AS (DK); vii) Tomra Systems AB и viii) Tomra Leergutsysteme GmbH.

Достъп до досието

До 13 септември 2004 г. всички адресати получиха пълен достъп до досието.

Срок за отговор

След получаване на изложението на възраженията Tomra поиска удължаване на срока за отговор с два месеца, без да даде, по мое мнение, достатъчно мотиви за своето искане. Въпреки това, аз реших по изключение да удължа срока до 14 ноември 2004 г.

След второ искане от страна на Tomra аз се съгласих на допълнително удължаване до 22 ноември 2004 г. Tomra беше съобщила, че информацията, нужна за подробен отговор на изложението на възраженията, „трябва да се получи чрез събеседвания със служители, които нямат задължението да съхраняват такава информация (…) и (че фирмата трябва да) се допита до бивши служители“. Счетох, че необходимостта от провеждане на събеседвания може да наложи удължаване на срока за отговор на изложението на възраженията само в изключителни случаи. Приех, че такъв е случаят с Tomra, предвид нейната относително проста управленска структура, но само до определена степен.

Устно изслушване

Tomra официално поиска устно изслушване съгласно член 12 от Регламент (ЕО) № 773/2004 на Комисията, което се състоя на 7 декември 2004 г.

Специфичното положение на жалбоподателя по това дело

Както беше посочено по-горе, процедурата е открита въз основа на жалбата на Prokent AG, немски конкурент на Tomra. През септември 2003 г. фирмата Prokent AG фалира и беше придобита от немската компания Wincor Nixdorf International GmbH посредством сделка с активи. На 26 септември 2003 г. Комисията беше уведомена, че Prokent AG е започнала процедура по ликвидация.

В изпълнение на член 6 от Регламент (ЕО) № 773/2004 неповерителна версия на изложението на възраженията беше изпратена на Wincor Nixdorf International GmbH на 26 октомври 2004 г. с предположението, че фирмата е законният приемник на жалбоподателя. Комисията не получи коментари от компанията и тя не е изразила желание да участва в устното изслушване.

На 6 май 2005 г., т.е. пет месеца след устното изслушване, един адвокат съобщи на службите на Комисията, че е получил пълномощно от фирма Prokent AG, която още не е загубила своята юридическа правосубектност, да я представлява в тази процедура от областта на конкуренцията. Адвокатът поиска също така копия от всички решения, приети от Комисията до този момент. На 27 май 2005 г. му беше изпратена неповерителна версия на изложението на възраженията, като на Prokent AG беше предоставена възможност да изпрати коментари до 24 юни 2005 г. На 15 юни 2005 г. този срок беше удължен след поискване до 5 август 2005 г. Службите на Комисията предоставиха на Prokent AG и възможността да направи устни забележки по случая по време на среща, която трябваше да се проведе в помещенията на Комисията и в мое присъствие.

Prokent AG уведоми Комисията с факс от 16 август 2005 г., че няма да прави писмени коментари по изложението на възраженията. Със съобщение по електронната поща от 18 ноември 2005 г. Prokent отказа и предложението на Комисията да направи устни забележки.

Тъй като Комисията незабавно прие коригиращи мерки, вземайки предвид факта, че жалбоподателят не е престанал да съществува като юридическо лице след своя фалит, аз считам, че процедурните права на жалбоподателя са напълно спазени в тази процедура.

Окончателна насока на Комисията

ГД „Конкуренция“ разгледа мотивите и фактите, изпратени от Tomra в нейния писмен отговор и изразени по време на устното изслушване. В резултат Дания беше извадена от списъка със страни, в които е установена злоупотреба, и датското дъщерно дружество на Tomra, Tomra System AS, вече не е адресат на окончателното решение.

В контекста на посоченото по-горе, заключавам, че проектът на решение съдържа единствено възражения, по отношение на които на страните е предоставена възможността да представят своите гледни точки.

Смятам, че правото на изслушване на участниците в това производство е било спазено.

Брюксел, 22 март 2006 г. Serge DURANDE

(1) Наричана по-нататък „Tomra“.

(2) Оборотът на Tomra на територията на държавите от ЕАСТ не беше 33 % или повече от оборота и в ЕИП. Някои от конкурентите на Tomra са осъществявали дейност в държавите-членки на ЕО, докато Tomra също е имала производствен филиал в държава-членка на ЕО.

(3) През април 2002 г. Tomra се обърна към Комисията за намиране на споразумение по случая. Тогава Комисията не прие това за подходящо и пристъпи към изготвяне на изложение на възраженията.